Kouvolan Lakritsin Vaarin piippuja
**Kouvolan Lakritsi** on suomalainen makeisvalmistaja, jonka tehdas sijaitsee Kouvolan Tornionmäessä. Lakritsin lisäksi yritys valmistaa marmeladeja. Yrityksen hankki vuonna 2008 omistukseensa tukkukauppa Makeisneuvos Oy. Sen liikevaihto on neljän miljoonan euron luokkaa. Yrityksessä on noin 30 työntekijää. Kouvolan lakritsia viedään Skandinaviaan, erityisesti Tanskaan, jossa lakritsipiiput ovat suosittuja.

Yrityksen historia alkaa vuodesta 1906, jolloin Papulan Vesitehdas Oy aloitti toimintansa Viipurin maalaiskunnan Papulassa. Sodan takia yhtiö joutui vuonna 1944 lähtemään evakkoon Lappeenrantaan. Pian yritys kuitenkin muutti Kouvolaan ja aloitti vuonna 1948 toimintansa Tornionmäellä uudessa tuotantorakennuksessa. Vesitehdas laajensi 1940-luvun lopulla toimintaansa käynnistämällä leipomon ja 1950-luvun alussa se avasi kahvilan.

Makeis- ja Mehu Oy aloitti tuotantonsa Viipurissa vuonna 1942, mutta senkin kohtalona oli joutua muuttamaan sodan takia pois. Tehdas siirtyi vuonna 1944 Uuteenkaupunkiin. Sieltä makeistuotanto siirrettiin vuonna 1960 Kouvolaan, ja yhtiön lakritsista tuli Kouvolan Lakritsia. Papulan Vesitehdas lopetti vesien tuotannon 1970-luvun alussa. Tuotanto jatkui Makeis- ja Mehun nimellä, kunnes yhtiö joutui vuonna 1990 lopettamaan toimintansa. Lakritsin valmistusta jatkettiin Papulan Vesitehtaan nimissä aina vuoteen 1997, jolloin tämäkin yhtiö joutui lopettamaan toimintansa. Lakritsia tehdään vastedes Kouvolan Lakritsi Oy:n nimellä. 

Vuonna 2008 Kouvolan Lakritsi siirtyi lahtelaisen tukkukaupan Makeisneuvos Oy:n omistukseen.

Kouvolan Lakritsi Oy teki vuonna 2020 Guinnessin maailmanennätyksen maailman suurimmalla makeispussilla. Samanlaista ennätysyritystä ei ole vielä aiemmin kukaan yrittänyt. Mittausten keskiarvoksi saatiin 832,8 kiloa, joka on ennätyspussin virallinen paino. Tästä sisällön määrä on 829,1 kiloa.

Kouvolan Lakritsi valittiin vuosina 2021 ja 2022 brittiläisen aikakauslehti *LUXLifen* järjestämissä Food & Drink Awardseissa maailman parhaaksi lakritsin valmistajaksi.

700 000 kiloa lakritsia vuodessa valmistavan yrityksen toimitilat ovat jääneet pieneksi, ja se etsii laajennusmahdollisuutta voidakseen kasvattaa tuotantoaan. Kouvolan Lakritsi aikoo pitää lakritsituotantonsa Kouvolassa ja suunnittelee uutta tehdasta Salpausselänkadun ja Hallituskadun risteyksessä sijaitsevaan rakennukseen. Kaksikerroksisessa rakennuksessa on aikaisemmin toiminut kauppaoppilaitos.

Tuotteita
---------

Kouvolan Lakritsin tehdasmyymälä
* Lakritsipalat
* Salmiakki-lakritsipalat
* Melkein metrilaku
* Lakupiiput
* Lakritsijauhe
* Lakritsikastike
* Vanhan Viipurin Lakritsipalat
* Tervanmakuiset lakritsipalat
* Marmeladit
* Lakritsi joulukalenteri
* Laitilan Lakritsi Portteri (5,4 %)
* Arctic Blue Gin Laku likööri
* Koria Palviliha Oy, Kouvolan lakritsi grillimakkara

Lähteet
-------

1. 1 2  Makeisneuvos osti Kouvolan Lakritsin  4.4.2008. Kouvolansanomat.fi.  Arkistoitu 15.2.2016. Viitattu 27.6.2011.
2. ↑  Yritys Kouvolanlakritsi.fi. Viitattu 27.6.2011.
3. 1 2  Vesa Grekula, Krista Kierikka, Lakutehdas ilmoitti tarvitsevansa lisää tilaa, Yle.fi, uutiset 25.5.2021, viitattu 25.5.2021
4. ↑  Kouvolan musta kulta on lakritsi  24.9.2010. Kauppalehti.fi.  Arkistoitu 28.5.2011. Viitattu 27.6.2011.
5. ↑  Kouvolan Lakritsilla on varasuunnitelma, jos tupakkalaki kieltää lakritsipiiput  13.1.2009. Kouvolansanomat.fi.  Arkistoitu 15.2.2016. Viitattu 27.6.2011.
6. ↑  Virstanpylväitä Kouvolanlakritsi.fi. Viitattu 27.6.2011.
7. ↑  Kouvolan lakritsi, Historia 2: Makeis- ja Mehu Oy
8. ↑  Kouvolan lakritsi, Historia 3: Papulan Vesitehdas Oy
9. ↑  Kouvolan lakritsi, Historia: Tie tähän päivään
10. ↑  Kouvolan Lakritsi valmisti maailman suurimman makeispussin (Digilehden tilaajilla) *kouvolansanomat.fi*.  6.5.2020. Viitattu 7.5.2020.
11. ↑  Paljakka, Eeva: Suomalainen lakutehdas on valittu maailman parhaaksi  12.1.2021. Iltalehti. Viitattu 9.1.2022.
12. ↑  Heinonen, Joonas: Brittilehti valitsi Kouvolan Lakritsin jo toista vuotta putkeen maailman parhaaksi lakritsin valmistajaksi *Kouvolan Sanomat*.  5.1.2022. Viitattu 9.1.2022.
13. ↑  Kierikka, Krista: Kouvolan Sanomat: Lakritsitehdas pysyy Kouvolassa *Yle Uutiset*.  22.6.2021. Viitattu 23.6.2021.

Aiheesta muualla
----------------

* Kouvolan Lakritsi Oy:n kotisivut
*